पाएं अपने शहर की ताज़ा ख़बरें और फ्री ई-पेपरडाउनलोड करें
देश में हर साल 1 मई को मनाया जाने वाला मजदूर दिवस मजदूरों को चिढ़ाता नजर आया। भरतपुर जिले के मजदूरों का भी कुछ ऐसा ही हाल है। यहां हजारों मजदूर रोजाना अपने घर से काम की तलाश में निकलते हैं, लेकिन मायूस होकर उन्हें घर लौटना पड़ रहा है। अधिकांश मजदूरों के हाथ में काम नहीं है। ज्ञात रहे कि भरतपुर शहर के लक्ष्मण मंदिर चौक पर रोजाना मजदूरों की मंडी लगती है।
यहां शहर से और आसपास के गांव से मजदूर सुबह के वक्त इकट्ठा होते हैं और लोग यहां आकर अपनी जरूरत के अनुसार काम कराने के लिए मजदूरों को लेकर जाते हैं। मंडी में जैसे ही कोई व्यक्ति बाइक से आकर रुकता है मजदूरों का झुंड काम की उम्मीद में उसे घेर लेता है। लेकिन अब हालात बदल चुके हैं।
मजदूरी नहीं मिल पाने के कारण कई ने तो मजदूर मंडी में आना ही छोड़ दिया है, वहीं कई उम्मीद लेकर सुबह सबेरे यहां खड़े दिखाई दे सकते हैं। ज्ञात रहे कि लॉक डाउन के चलते बाजार और व्यवसाय बंद हैं, इसके कारण मजदूरों को सामान्य दिनों की तरह हर दिन काम नहीं मिल पा रहा है। बड़ी संख्या में मजदूरों को आर्थिक संकट का सामना करना पड़ रहा है और बमुश्किल परिवार पाल रहे हैं। मजदूर दिवस पर भास्कर रिपोर्टर ने कुछ मजदूरों से बातचीत की तो उन्होंने आपबीती का खुलासा किया।
गांव कंजौली से काम की तलाश में लक्ष्मण मंदिर आये मजदूर जितेंद्र ने बताया कि कोरोना महामारी के चलते बीते करीब एक -डेढ़ महीने से यहां आने वाले मजदूरों को हर दिन रोजगार नहीं मिल पा रहा है। मजबूरन हर दिन करीब 700 मजदूरों में से आधे से अधिक मजदूर बिना रोजगार के ही वापस घर लौट जाते हैं। लेकिन फिर भी दूसरे दिन उम्मीद के साथ वापस मंडी आते हैं। वहीं जघीना गांव से लक्ष्मण मंदिर आए मजदूर भूरी सिंह ने बताया कि बीते 5 दिन से उन्हें कोई काम नहीं मिला है। हालात ये हैं कि महंगाई तो बहुत बढ़ गई है और काम नहीं मिलने की वजह से परिवार के आर्थिक हालात बहुत कमजोर हो गए हैं।
कर्ज लेकर पढ़ाने को मजबूर
मजदूर सुमनेश हर दिन बछामदी गांव से मजदूरी की तलाश में शहर के लक्ष्मण मंदिर पर लगने वाली मजदूर मंडी में आता है। लेकिन यहां किसी दिन काम मिल जाता है और किसी दिन काम नहीं मिलता। सुमनेश ने बताया कि महंगाई और बीमारी के इस दौर में परिवार पालना मुश्किल हो गया है। कर्जा लेकर बच्चों को जैसे-तैसे पढ़ाने को मजबूर हूं।
बमुश्किल पल पा रहा है परिवार
मजदूरी की तलाश में लक्ष्मण मंदिर आए मजदूर राकेश कुमार ने बताया कि बीते एक साल से रोजगार का विकट संकट चल रहा है। ऐसे में कई दिन तो बिना कमाए ही घर जाना पड़ता है। परिवार पालने में बड़ी मुश्किल का सामना करना पड़ रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn